ΑΠΟΦΑΣΗ ΤΟΥ ΣΥΜΒΟΥΛΙΟΥ

της 22ας Οκτωβρίου 1999

σχετικά με την αποδοχή των τροποποιήσεων του πρωτοκόλλου για την προστασία της Μεσογείου Θαλάσσης από τη ρύπανση από χερσαίες πηγές (σύμβαση της Βαρκελώνης)

(1999/801/ΕΚ)

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 175 παράγραφος 1 καθώς και το άρθρο 300 παράγραφος 2 πρώτη πρόταση και παράγραφος 3 πρώτο εδάφιο,

την πρόταση της Επιτροπής,

τη γνώμη του Ευρωπαϊκού Κοινοβουλίου(1),

Εκτιμώντας τα ακόλουθα:

(1) η Κοινότητα είναι συμβαλλόμενο μέρος της σύμβασης για την προστασία της Μεσογείου Θαλάσσης από την ρύπανση(2) στο εξής καλούμενη "σύμβαση της Βαρκελώνης" και έχει επίσης επισυνάψει τέσσερα πρωτόκολλα τα οποία ενεκρίθησαν στο πλαίσιο της σύμβασης της Βαρκελώνης ήτοι, το πρωτόκολλο σχετικά με την πρόληψη της ρύπανσης από τις βυθίσεις αποβλήτων(3), το πρωτόκολλο για τη συνεργασία στην καταπολέμηση της ρύπανσης από υδρογονάνθρακες και άλλες επιβλαβείς ουσίες(4), το πρωτόκολλο κατά της ρύπανσης από χερσαίες πηγές(5) και το πρωτόκολλο για τις ειδικά προστατευόμενες περιοχές(6).

(2) η Επιτροπή συμμετείχε εξ ονόματος της Κοινότητας στις διαπραγματεύσεις που σχετίζονται με την αναθεώρηση του πρωτοκόλλου για την προστασία της Μεσογείου Θαλάσσης από την ρύπανση από χερσαίες πηγές (στο εξής καλούμενο "πρωτόκολλο")·

(3) βάσει του άρθρου 174 της συνθήκης, η πολιτική της Κοινότητας στον τομέα του περιβάλλοντος συμβάλλει στην επίτευξη των στόχων που αποσκοπούν στη διατήρηση, την προστασία και τη βελτίωση της ποιότητας του περιβάλλοντος, μεταξύ άλλων, και στην προαγωγή σε διεθνές επίπεδο των μέτρων για την αντιμετώπιση των περιφερειακών ή πλανητικών προβλημάτων του περιβάλλοντος·

(4) ο τομέας εφαρμογής των τροποποιήσεων του πρωτοκόλλου εμπίπτει, τουλάχιστον εν μέρει, στις κοινοτικές αρμοδιότητες, η Κοινότητα έχει όντως εγκρίνει πολλές οδηγίες στον τομέα αυτό(7) και στο πλαίσιο αυτό, η Κοινότητα μεριμνά ώστε η σύναψη των εν λόγω διεθνών συμφωνιών να μην θίγει και να μην μεταβάλλει την εμβέλεια του ισχύοντος κοινοτικού δικαίου·

(5) η προσχώρηση της Κοινότητας στο αναθεωρημένο πρωτόκολλο συμβάλλει στην επίτευξη των στόχων του άρθρου 174 της συνθήκης·

(6) το αναθεωρημένο πρωτόκολλο ενεκρίθη και κατατέθηκε προς υπογραφή κατά τη διάρκεια της διάσκεψης των πληρεξουσίων που πραγματοποιήθηκε στις Συρακούσες στις 7 και 8 Μαρτίου 1996·

(7) το Συμβούλιο έλαβε απόφαση για την υπογραφή του πρωτοκόλλου στις 22 Ιουλίου 1996, ημερομηνία κατά την οποία το αναθεωρηθέν πρωτόκολλο δεν ήταν πλέον ανοικτό προς υπογραφή,

ΑΠΟΦΑΣΙΖΕΙ:

Άρθρο 1

Οι τροποποιήσεις του πρωτοκόλλου για την προστασία της Μεσογείου Θαλάσσης από την ρύπανση από χερσαίες πηγές εγκρίνονται εξ ονόματος της Κοινότητας.

Το κείμενο των εν λόγω τροποποιήσεων επισυνάπτεται στην παρούσα απόφαση.

Άρθρο 2

Ο Πρόεδρος του Συμβουλίου εξουσιοδοτείται να κοινοποιήσει την αποδοχή εξ ονόματος της Κοινότητας των τροποποιήσεων του πρωτοκόλλου για την προστασία της Μεσογείου Θαλάσσης από την ρύπανση από χερσαίες πηγές σύμφωνα με το άρθρο 16 της σύμβασης για την προστασία της Μεσογείου Θαλάσσης από τη ρύπανση(8).

Άρθρο 3

Η παρούσα απόφαση δημοσιεύεται στην Επίσημη Εφημερίδα των Ευρωπαϊκών Κοινοτήτων.

Παράγει αποτελέσματα την ημέρα της υιοθέτησής της.

Λουξεμβούργο, 22 Οκτωβρίου 1999.

Για το Συμβούλιο

Ο Πρόεδρος

S. MÖNKÄRE

(1) ΕΕ C 219 της 30.7.1999, σ. 186.

(2) Απόφαση 77/585/ΕΟΚ, ΕΕ L 240 της 19.9.1977, σ. 1.

(3) Απόφαση 77/585/ΕΟΚ, ΕΕ L 240 της 19.9.1977, σ. 1.

(4) Απόφαση 81/420/ΕΟΚ, ΕΕ L 162 της 19.6.1981, σ. 4.

(5) Απόφαση 83/101/ΕΟΚ, ΕΕ L 67 της 12.3.1983, σ. 1.

(6) Απόφαση 84/132/ΕΟΚ, ΕΕ L 68 της 10.3.1984, σ. 36.

(7) Οδηγία 74/464/ΕΟΚ του Συμβουλίου, της 4ης Μαΐου 1976, περί ρυπάνσεως που προκαλείται από ορισμένες επικίνδυνες ουσίες που εκχέονται στο υδάτινο περιβάλλον της Κοινότητας (ΕΕ L 129 της 18.5.1976, σ. 23)· οδηγία όπως τροποποιήθηκε από την οδηγία 91/692/ΕΟΚ (ΕΕ L 377 της 31.12.1991, σ. 48)· οδηγία 96/61/ΕΚ του Συμβουλίου, της 24ης Σεπτεμβρίου 1996, σχετικά με την ολοκληρωμένη πρόληψη και τον έλεγχο της ρύπανσης (ΕΕ L 257 της 10.10.1996, σ. 26).

(8) Η ημερομηνία έναρξης ισχύος των τροποποιήσεων του πρωτοκόλλου για την προστασία της Μεσογείου Θαλάσσης από την ρύπανση από χερσαίες πηγές θα δημοσιευθεί στην Επίσημη Εφημερίδα των Ευρωπαϊκών Κοινοτήτων από την Γενική Γραμματεία του Συμβουλίου της Ευρωπαϊκής Ένωσης.